Predstavujem Vám touto cestou publikáciu s názvom "Moja vlastná kniha", ktorá môže deťom pomôcť koncentrovať sa na vyučovanie. Publikácia získala v septembri 2020 odporúčaciu doložku od Ministerstva školstva. Je pre deti vo veku 6-10 rokov, je vhodná aj pre deti s poruchami koncentrácie.  Cibrí čítanie v slovenskom jazyku, podporuje procesy čitateľskej gramotnosti, rozvoj grafomotoriky dieťaťa. Ide o medzipredmetovú publikáciu, ktorá prepája výučbu vytvarnej výchovy, etickej výchovy, pracovného vyučovania so slovenským jazykom a literatúrou. Publikácia obsahuje pracovnú knihu s názvom Modrý vtáčik a tvorivý zošit. Modrý vtáčik je kniha s jemným príbehom o snívaní, cítení, farbách, tvaroch a slovách a o tom ako to spolu navzájom súvisí. Texty v knihe sú podfarbené a slová ohraničené, čo uľahčuje čítanie deťom, ktoré majú problémy s koncentráciou. Po prečítaní knihy si dieťa vytvára vlastný príbeh, inšpirovaný prečítaným textom. Má k dispozícii všetky ilustrácie, slová z textu, farebné papiere a vlastnú fantáziu. Týmito prostriedkami si samo môže vytvoriť svoj vlastný príbeh. Ide o hravú formu ako rozvíjať slovnú zásobu. Dieťaťu zostane vlastná kniha s celým procesom tvorby. K publikácii je priložený jednoduchý manuál s podrobným popisom možností jej využitia. Publikácia je vhodná pre akýkoľvek typ detí, aj pre špeciálne. Momentálne s ňou pracujú deti v LVS zariadeniach, deti s poruchami učenia aj deti s bežným spôsobom vnímania. Publikácia je veľmi jednoduchá a nastavená pre radosť z tvorby 😊

Tu je krátka ukážka z recenzie špeciálnej pedagogičky:

Recenzia- PaedDr. Radmila Cao

**Kniha Modrý vtáčik** napĺňa dokonale všetky aspekty typu :

* kongnitivizácia, emocionalizácia, motivácia, socializácia a komunikácia, axiologizácia a autoregulácia, kreativizácia.

**V oblasti nonkognitívnych funkcií**: emocionalizácie, motivácie a kreativizácie veľmi oceňujem:

* silu tejto knižôčky nadviazať prvotný vzťah s dieťaťom cez postavu modrého vtáčika (s ktorým sa môže identifikovať), ale tiež cez samotný názov dielka „ Moja vlastná kniha“, ktorý ho okamžite otvorí k spolupráci
* nádherné ilustrácie a perfektnú, do detailu premyslenú kompozíciu, rovnako i technické prevedenie, to všetko spolu na dieťa pôsobí nonverbálne, vťahuje dieťa do procesu tvorby a expresie (farbou, tvarom, slovom)
* prítomnosť pätnástich bielych listov pozýva k prejaveniu, dieťa podľa svojho vlastného rozhodnutia a podľa stupňa tvorivosti môže potom vytvoriť vlastnú knižku, buď presne podľa predlohy alebo až získa skúsenosť, môže vytvoriť úplne iný príbeh.

Ale vždy to bude prenesený jeho vlastný príbeh. Dieťa tak môže experimentovať s vlastnými cestami a získať tým obrovské uvoľnenie vnútorného napätia.

* poznanie, že naše emócie sa pohybujú na škále tmavý - svetlý (príjemný - nepríjemný), a že je úplne normálne niekedy byť smutný a inokedy odísť do farebnej krajiny, preladiť sa vedome alebo s pomocou dospelého.

Takéto definovanie pocitov: Ako sa cítim? a ich vyjadrenie nonverbálnymi spôsobmi, a do tretice ich preladenie - je základ mojej špeciálnej práce s deťmi. Takto začíname každú hodinu a každú aktivitu.

Má príbeh doslova vo svojich rukách: to je niečo, čo sa v arteterapii uznáva ako liečivé a mocné. Všetky naše deti to potrebujú prežívať denne. Rozhodovať na drobných i väčších križovatkách za seba a niesť za svoje rozhodnutia zodpovednosť. Z týchto situácií potom plynú pocity kompetencie a vnútornej sily.

**V oblasti kognitívnych funkcií a teda aj špecifických funkcií potrebných pre učenie oceňujem najmä**:

- nenásilné rozvíjanie a tréning jemnej motoriky, zrakovej diferenciácie, figúry a pozadia, zrakovej pozornosti, priestorovej orientácie, sluchovej diferenciácie a pozornosti - spolu s tým tréning intermodálnych funkcií a samotnej seriality.

Práca s Modrým vtáčikom ovplyvňuje všetky tieto funkcie, ktoré sú základným kameňom úspešného učenia sa. **Knihu môžu používať deti na celom spektre intelektových schopností.**

-rozvoj expresie cez verbálne i nonverbálne symboly

-priraďovanie farieb k pocitom, plynutie a kolobeh našej emocionality z pohľadu rozumového: čo patrí k metakognitívnym zručnostiam človeka. Tieto stoja nad všetkým: **sebapoznanie je základ úspešného bytia.**

-spojením všetkých týchto funkcií dochádza u dieťaťa k tak želanému výsledku: **čítanie s porozumením, tvorivý prístup k práci s farbou, tvarom, slovom, analýza-syntéza hlások a slov do viet, samotný syntax, skladba vety.**

Verím, že Modrý vtáčik bude pomáhať dospelým, najmä tým v škole, komplexne rozvíjať dieťa vo všetkých jeho ľudských rozmeroch.

**Priala by som si, aby túto knihu mali k dispozícii všetky deti ako dar akceptácie a porozumenia.**

**Ako možnosť mať svoj príbeh vo vlastných rukách a byť silný a odvážny na svojej ceste.**